## Odluka Ustavnog suda Republike Hrvatske broj U-VII-81/1993. od 22. veljače 1993.

### NN 16/1993 (25.2.1993.), Odluka Ustavnog suda Republike Hrvatske broj U-VII-81/1993. od 22. veljače 1993.

# USTAVNI SUD REPUBLIKE HRVATSKE

Ustavni sud Republike Hrvatske u postupku nadzora nad ustavnošću
i zakonitošću izbora i u postupku rješavanja izbornog spora na sjednici
održanoj 22. veljače 1993. godine donio je ovu

## ODLUKU

1. Poništavaju se - rješenje Županijske izborne komisije - IV. Županije
Karlovačke od 12. veljače 1993. godine Klasa broj: 01303/93101/1
Urbroj: 2133-01-01-93/45,

- izvješće o konačnim rezultatima izbora Gradske izborne
komisije Grada Karlovca od 10. veljače 1993. godine, Klasa broj:
03-03/93-01/4 Urbroj: 2133-01-01-93-4 u dijelu (točka II.) kojim
je utvrđeno da su temeljem članka 28. stavka I. Zakona o izboru
članova predstavničkih tijela jedinica lokalne samouprave
i uprave za členove Gradskog vijeća Grada Karlovca izabrani
s gradske liste Socijalno-demokratske unije - SDU kandidati: Srećko
Jakšić, Mirjana Klemenčić, Dušan Budimirović,
Živorad Uzelać i Branko Krivokuća,

- izbori i rezultati izbora i glasovanja za Gradsko vijeće Grada
Karlovca u Izbornoj jedinici 4, na biračkom mjestu 28, kako ih je
utvrdio birački odbor u svojem zapisniku od 7. veljače 1993.
godine.

2. Ponovljeni izbori za Gradsko vijeće Grada Karlovca u Izbornoj
jedinici 4, na biračkom mjestu 28. održati će se u roku od
14 dana od dana donošenja ove odluke. Gradska izborna komisija Grada Karlovca
odredit će točan dan, mjesto i vrijeme izbora i poduzeti sve
potrebno za provedbu izbore.

3. Obustavlja se postupak u izbornom sporu povodom žalbe Srećka
Jakšića, Mirjane Klemenčić, Dušana Budimirovića,
Živorada Uzelca i Branka Krivokuće i povodom žalbe Socijalno-demohratske
unije - SDU protiv rješenja Županijske izborne komisije, Klasa broj: 013-03/93101/1
Urbroj: 2133-01-01-93/45 od 12. veljače 1993. godine.

4. Ova odluka objavit će se u "Narodnim novinama"

Obrazloženje

Postupak nadzora nad ustavnošću i zakonitošću izbora za
Gradsko vijeće Grada Karlovca održanih 7. veljače 1993. godine
u Izbornoj jediriici broj 4. pokrenula je socijalno-demokratska unija Hrvatske
- SDU (članak 39. Ustavnog zakona o Ustavnom sudu Republike Hrvatske
- "Narodne novine" broj 13/91). Predlaže se poništenje rješenja
Županijske izborne komisije - IV. Karlovačke županije (dalje u tekstu:
Županijska komisija) navedenog u izreci i osnaženje rezultata izbora za
Gradsko vijeće Grada Karlovca koje je utvrdila Gradska izborna komisija
izvješćem od 10. veljače 1993. godine u dijelu kojim je utvrđeno
da je Socijalno-demokratska unija - SDU ostvarila izborni rezultat od 5,16%
od ukupnog broja glasova i time, temeljem članka 10. Zakona o izboru
članova predstavničkih tijela jedinica lokalne samouprave
i uprave ("Narodne novine" broj 90/92. (dalje u tekstu: Zakona
o lokalnim izborima) i slijedom toga utvrdila da Srbi, kao pripadnici nacionalne
zajednice, imaju pravo na zastupljenost u Gradskom vijeću, kako je
to citirano u izreci ovog rješenja pod točkom 1. alineja 2. Osim
postupka nadzora nad ustavnošću i zakonitošću izbora SDU je
u izbornom sporu izjavila i žalbu protiv spomenutog rješenja Županijske
komisije, a žalbu su izjavili i kandidati Srećko Jakšić, Mirjana
Klemenčić, Dušan Budimirović, Živorad Uzelac i Branko
Krivokuća. U prethodnom postupku Sud je pribavio odgovarajuću
dokumentaciju (izborni materijal biračkih odbora s biračkog
mjesta broj 28, 29. i 30. te materijal Gradske i Županijske komisije) a
slijedom navoda u zahtjevu i žalbama, i izjašnjenje predsjednika Županijske
i Gradske komisije. S obzirom na prigovore i oprečna mišljenja o
pravilnostima i rezultatima izbora u 4. izbornoj jedinici za Gradsko vijeće
Grada Karlovca, ovaj je Sud izvršio neposredan uvid i kontrolu izbornih
materijala u toj izbornoj jedinici i našao, na izbornom mjestu broj 28,
različit rezultat od onog kojeg je pronašla Županijska komisija,
ali i od onog kojeg je našla Gradska komisija. Birački je odbor
utvrdio (zapisnik od 7. veljače 1993.), a to je prihvatila i Gradska
izborna komisija, da je na biračkom mjestu 28. glasovalo 799 birača
i to za liste: 1. HDZ - 258 glasova; 2. HNS - 37 glasova; 3. HSS - 35 glasova;
4. HSLS - 243 glasa; 5. HSP - 36 glasova: 6. SDH, SDP, SSH - 71 glas; 7.
SDU - 98 glasova, time da je bilo 21 nevažećih listića. Županijska
izborna komisija je, povodom prigovora Hrvatske demokratske zajednice -
HDZ, utvrdila:1. HDZ je dobio 257 glasova, a ne 258 glasova; 2. HNS - 37
glasova; 3. HSS - 35; 4. HSLS - 243; 5. HSP - 36: SDH. SDP, SSH - 71; SDU
- "utvrđeni su važeći glasovi i to 38, dok je utvrđeno
60 nevažećih glasova, odnosno glasačkih listića, tako
da je u zapisniku biračkog odbora za kandidatske liste pogrešno
navedeno da je lista SDU dobila 98 glasova umjesto 38 glasova", kako
to proizlazi po utvrđenim glasačkim listićima. Prema tome
na tom zapisniku povećava se ukupan broj nevažećih glasačkih
listića za 61. tako da je ukupno trebalo proglasiti nevažećim
glasačkim listićima umjesto 82, 21 glasački listić.
Slijedom navedenog Županijska komisija je utvrdila da je lista SDU sa 1.575
glasova (a ne 1.636 kako je to utvrdila Gradska izborna komisija) postigla
uspjeh u izborima sa 4,98% od dobivenog broja glasova, te je riješila kako
je navedeno u izreci. Odlučivanju Županijske komisije o prigovoru
i kontroli rezultata izbora u izbornoj jedinici IV. bili su nazočni
dopredsjednici i član Općinskog odbora HDZ Karlovac: Branko
Bedeniković, Antun Bosio i Berislav Mrkšić, te promatrač
HDZ na izborima na biračkim mjestime 28, 29, i 30, Dubravko Muc.
Nema u spisima dokaza da su i ostale političke stranke, koje su
: istaknule kandidatsku listu u ovoj izbornoj jedinici bile pozvane da
putem promatrača prisustvuju sjednici Županijske komisije na kojoj
se odlučivalo o prigovoru HDZ-e. Neposrednim uvidom u izborne materijale
(uključivo brojenje i pregjedavanje glasačkih listića
u Izbornoj jedinici 4) utvrđeno je, da na biračkom mjestu broj
28 ima 60, a ne 61 nevažeći glasački listić koliko je
Županijska izborna komisija odbila od rezultata. Različiti rezultati
dobiveni su iz istih izbornih materijala i propusti pri utvrđivanju
rezultata glasovanja u Izbornoj jedinici 4. na biračkom mjestu 28.
opravdavaju zaključak da je riječ o takvim povredama, koje
su utjecale, odnosno mogle biti od utjecaja na rezultate izbora za Gradsko
vijeće Grada Karlovca. Stoga je Ustavni sud Republike Hrvatske poništio
izbore i odredio njihovo ponavljanje na biračkom mjestu 28, Izborne
jedinice broj 4., kako je to i odlučeno u točki 1. i 2. izreke
ove odluke, a na temelju odredbe članka 40. Ustavnog zakona o Ustavnom
sudu Republike Hrvatske i članka 59. i 80. Zakona o lokalnim izborima
jedinica lokalne samouprave i uprave. Kako je Sud, postupajući u
postupku prava nadzora nad ustavnošću i zakonitošću izbora,
poništio sporne izbore, postale su bespredmetnima navedene žalbe protiv
rješenja Županijske izborne komisije, koje je izjavila SDU i kandidati
kako je uvodno navedeno, pa je postupak po ovim žalbama valjalo obustaviti,
kako je to riješeno u točki 3. izreke ove odluke. Na temelju odredbe
članka 20. Ustavnog zakona o Ustavnom sudu Republike Hrvatske ("Narodne
novine" broj 13/91) Sud je odlučio da se ova odlka objavi u
službenom glasilu Republike Hrvatske - "Narodnim novinama". Slijedom
izloženoga odlućeno je kao u izreci.

Broj: U-VII-81/1993.

Zagreb, 22. veljače 1993.

USTAVNI SUD REPUBLIKE HRVATSKE

Predsjednik

**Jadranko Crnić, v. r.**

---

[![](../../TipkaPočStr.GIF)](http://www.nn.hr/Narodne.htm)
[![](../../TSluzGl.GIF)](http://www.nn.hr/Glasilo/index.htm)
[![](../../TPretra.GIF)](http://www.nn.hr/search/iaquery.exe)
![](../../TElPosta.GIF)

Odluka, NN 16/1993-267